Formatio rus jou toe vir die lewe saam met God, ander en in jou wêreld deur leergeleenthede wat fokus op die geheel-mens. Leergeleenthede poog om jou toe te rus met kennis (die wat), insig (hoekom dit belangrik is) en vaardighede (die hoe) vir jou lewensreis.
Die Skool van Gebed is daar om jou by te staan in die ontwikkeling van ’n lewe wat gebed is, deur ’n regula te ontwikkel,’n lewenspatroon, waarbinne ons spasie skep waar God ons ontmoet, verander en transformeer.
Spirituele begeleiding is een-tot-een-gesprekke tussen ’n begeleier en ’n begeleide. Deur te luister na jou belewenis en reflekterende vrae te rig, “blaas die begeleier die stof uit jou oë” wat jou help om bewus te raak van God se werking in jou innerlike lewe, en die uitnodigings wat God aan jou rig. Die begeleier is iemand wat tot die bedieninge geroepe voel, opgelei is daarvoor en in supervisie staan.
’n Week van Begeleide Gebed is ’n retreat terwyl jy met die normale roetine van die lewe voortgaan. Deelnemers word genooi om in dié week daagliks 30 minute te wy aan afsondering en gebed, en dan daagliks met ’n gebedsgids ’n gesprek te hê oor jou ervaring. Die gebedsgids luister saam met die deelnemer na God se werking in hulle gebed, en op grond daarvan word voorstelle gemaak van Skrifgedeeltes en/of gebedspraktyke om mee te bid.